## El CECOPI analitza l’avanç dels treballs d’extracció de llots en garatges i soterranis

*** La retirada d’efectes i voluminosos de la zona DANA suma en un mes 300.000 tones
* S’insistix també a complir les indicacions de seguretat que regulen el pont de la CV-50**

La directora general de Prevenció d’Incendis, Rosa Tourís, ha informat de les qüestions que s’han abordat en l’última reunió que ha mantingut el CECOPI i en la qual han participat el president de la Generalitat, Carlos Mazón; el conseller d’Emergències i Interior, Juan Carlos Valderrama, i el ministre de l’Interior, Fernando Grande-Marlaska.

Tourís ha traslladat als mitjans que hui s’han avaluat “els treballs que s’estan efectuant per a neteja i extracció de llots en garatges i soterranis en els municipis afectats per la DANA”. En este sentit, ha recordat que “s’està seguint un protocol de seguretat per a tots els intervinents en este pla, tant els organismes pertanyents a l’emergència com Bombers Forestals de la Generalitat, Bombers del Consorci Provincial de València i personal de l’UME, així com altres recursos com ara les empreses contractades per la Diputació de València”.

D’altra banda, també s’ha comunicat que els treballs de recuperació del clavegueram i de la retirada d’efectes i voluminosos avancen de manera àgil. Tourís ha aportat que hui “són ja 300.000 les tones d’efectes i voluminosos retirats en este mes, una quantitat molt superior a la generada en un any a tota la Comunitat Valenciana, que és de 180.000 tones”.

A més, la portaveu ha remarcat que, després de l’obertura del pont d’accés a Cheste per la CV-50 que es va habilitar dijous passat, s’ha insistit en la necessitat d’“advertir la ciutadania que han de respectar i complir les indicacions de seguretat que regulen esta estructura de caràcter provisional”.

**Recomanacions de salut pública**

Finalment, com s’ha traslladat des del primer moment de l’emergència, Tourís ha insistit en les recomanacions elaborades pel Grup de Coordinació de Salut Pública. En este sentit, ha explicat que els ciutadans que viuen en els municipis més afectats per la DANA estan rebent de manera individualitzada estes recomanacions, fet que no eximix d’insistir en estes. Dins d’estes recomanacions, el nou text incidix en la importància de “protegir-se adequadament a l'hora d'efectuar tasques de neteja de fang o llots i realitzar després una bona higiene de mans”.

Per això ha remarcat una vegada més “la conveniència de no participar en les labors de neteja per part de la població vulnerable: xiquets/etes, persones d’edat avançada, dones embarassades o persones amb malalties agudes o cròniques”.

Addicionalment, “es recomana utilitzar mascareta FFP2 per a fer tasques de neteja o altres labors a l’aire lliure en condicions segures i s’aconsella reduir tota activitat a l’aire lliure que no siga necessària mentres es mantinga esta situació”. Finalment, s’insistix que, “en el cas de les persones pertanyents a grups de risc, especialment sensibles a les partícules en suspensió, es recomana evitar l’estada prolongada a l’aire lliure”, ha conclòs Tourís.

Fecha: 01/12/2024